Man én aanvaller sterf in aanval | Maroela Media
Kapt. Nqobile Gwala, woordvoerder van die polisie, het gesê 'n 73-jarige man is omstreeks 10:00 deur 'n aanvaller oorval terwyl hy besig was om 'n hoenderhok te bou. Die verdagte het die man met 'n mes aangeval, verskeie kere gesteek en hom in sy Ford Bantam-bakkie ingedwing.
Ian Cameron, hoof van gemeenskapsveiligheid by AfriForum, het aan Maroela Media gesê daar word vermoed dat die man nog gelewe het toe hy kop na onder in die bakkie in gedruk is. Volgens Cameron is die vermoede dat die man in die voertuig doodgebloei het.
Die aanvaller het van die toneel weggejaag, maar het nie ver daarvandaan nie teen 'n kragpaal gebots. Volgens Cameron het werkers van 'n naburige plaas die botsing sien gebeur en die aanvaller op die toneel vasgetrek. Die aanvaller het egter op die toneel gesterf.
"Die slagoffer [van die aanval] is nie 'n boer nie en die voorval hou nie met plaasaanvalle verband nie," het Gwala gesê. Sy het verduidelik die voorval het in 'n landelike gebied gebeur, maar nie op 'n kommersiële plaas nie. Sy het gesê die man het alleen in 'n huis gewoon met ander gemeenskapslede wat in huise om hom gewoon het.
Cameron het egter gesê die aanval val wel onder die definisie van 'n plaasaanval. "Die polisie is verkeerd. Dit is definitief 'n plaasmoord, ongeag of hy 'n boer is of nie. Wanneer iemand vermoor word op 'n plaas, tel dit as 'n plaasmoord."
Cameron het die slagoffer as Bokkie Potgieter geïdentifiseer. Hy het gesê die verdagte was 'n bekende misdadiger in die omgewing.